b'\n_START_ARTICLE_\nRemedios Circle\n_START_PARAGRAPH_\nAng Remedios Circle, na kilala rin bilang Plaza de la Virgen de los Remedios, Remedios Rotonda, at Bilog ng Rotaryo (Rotary Circle), at maaari na isalin nang buo bilang Bilog ng Remedios, ay isang trapikong bilog na matatagpuan sa distrito ng Malate, Maynila. Nagsisilbi itong sangandaan sa pagitan ng Kalye Remedios, Kalye Jorge Bocobo at Kalye Adriatico. Kapuwa ipinangalan ang bilog at ang kalapit na kalye nito mula kay Nuestra Se\xc3\xb1ora de los Remedios (Ina ng mga Kalunasan), ang pintakasi ng kalapit na Simbahan ng Malate. Isa ang Remedios Circle sa dalawang mga pangunahing bukas na liwasan sa Malate, ang isa ay Plaza Rajah Sulayman._NEWLINE_Dating isang sementeryo sa panahong kolonyal, kilala na ngayon ang bilog bilang sentro ng panggabing buhay (nightlife) ng Maynila, gayundin bilang isang popular na lugar ng paggagala-gala upang maghanap ng katalik para sa mga lalaking nakikipagtalik sa kapwa lalaki.'